Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 371/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„CEREJA DO FUNDÃO“

EU št.: PGI-PT-02478 – 22.11.2018

ZOP () ZGO (x)

1. Ime

„Cereja do Fundão“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Cereja do Fundão“ so plodovi češnje (Prunus avium L.) in se uživajo sveži. Imajo naslednje glavne značilnosti:

— velikost najmanj 24 mm,

— čvrstost najmanj 60 enot na indeksu Durofel,

— barva med 2 in 6 na barvni lestvici CTIFL (Center Technique Interprofessionnel des Fruits et Legumes),

— vsebnost topnih trdnih snovi vsaj 12 ° brix.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje (gojenje in obiranje).

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

Na oznaki „Cereja do Fundão“ mora imenu proizvoda slediti navedba „Indicação Geográfica Protegida“ [Zaščitena geografska označba] ali kratica „IGP“ [ZGO].

Oznaka mora vključevati logotip „Cereja do Fundão“, kakor je prikazan v nadaljevanju.

4. Jedrnata opredelitev geografskega območja

Geografsko območje za proizvodnjo češenj „Cereja do Fundão“ je omejeno na občino Fundão, župniji Louriçal do Campo in Lardosa (občina Castelo Branco) ter župniji Ferro in Peraboa (občina Covilhã).

5. Povezava z geografskim območjem

Povezava med češnjami „Cereja do Fundão“ in geografskim območjem izvira iz njihovega slovesa.

Češnje „Cereja do Fundão“ zaradi svojih značilnosti uživajo velik ugled in sloves na Portugalskem in v tujini ter imajo tako velik kmetijski, gospodarski in gastronomski pomen, da so postale ena glavnih posebnosti regije.

Češnje Fundão, „okusne – sladke in sočne s kiselkasto zrelim okusom“ (The Guardian, 14. avgust 2007), „odete v svetlo rdečo, mesnate in izredno sladke“, so „edinstvene“, kuharski mojster Vítor Sobral pa meni, da so „prvovrsten nacionalni proizvod“ (Epicur, 8. maj 2017). Čeprav češnje gojijo skoraj po vsej državi, so „najbolj znane morda tiste iz občine Fundão“ (Broteria – poljudnoznanstvena serija, 1915), nekateri pa menijo, da je občina Fundão portugalska „prestolnica češenj“ (Paulo Moreira, Pão e Vinho [Kruh in vino], 2014).

Da portugalski potrošnik razlikuje češnje „Cereja do Fundão“, dokazuje dejstvo, da je bila cena češenj „Cereja do Fundão“ leta 1941 v biltenu Junta Nacional das Frutas [nacionalnega odbora za sadje] na lizbonski tržnici (kjer so se prodajale po povprečni ceni 3 eskude na kilogram) za razliko od drugih češenj, ki so se prodajale na tržnici, navedena posebej.

Leta 2018 so češnje „Cereja do Fundão“ prejele nagrado „Portugal Cinco Estrelas“ v kategoriji naravnih proizvodov. Ko je bila nagrada podeljena, je bilo na podlagi ocene zadovoljstva potrošnikov, izvedene s tržnimi raziskavami, navedeno, da „med gorovji Estrela in Gardunha najdemo eno najbolj okusnih nacionalnih dobrot, in sicer češnje ‚Cereja do Fundão‘. Te češnje sladkega, svežega okusa se ne uživajo le kot namizno sadje, ampak tudi v obliki kompotov, čokoladnih in češnjevih bombonov, peciva in likerjev.“

„Te češnje so znane, privabljajo množice ljudi in prinašajo milijone evrov lokalnemu gospodarstvu“ (Dinheiro Vivo, 4. junij 2017). Češnje „Cereja do Fundão“ so „postale zelo znane, zlasti ker se jih je povezovalo z udeležbo portugalske nogometne reprezentance na evropskem prvenstvu, ki je leta 2004 potekalo na Portugalskem“. V enem desetletju se je „lokalno gospodarstvo, ki temelji na teh češnjah, podvojilo in je zdaj vredno približno 20 milijonov EUR letno, saj 2 000 ha češnjevih dreves, ki proizvedejo 7 000 ton češenj, ustreza več kot 60 % nacionalne proizvodnje in zagotavlja 1 500 delovnih mest“. Ime „Cereja do Fundão“ proizvodu daje dodano vrednost, zato lahko kljub povečanju proizvedenih količin doseže višjo ceno. To pojasnjuje, zakaj se je povprečna cena podvojila in zdaj znaša približno 3 EUR na kilogram“ (Pedro Manuel Saraiva, Empreendedorismo: do conceito à aplicação, da ideia ao negócio, da tecnologia ao valor [Podjetništvo: od teorije do prakse, od zamisli do posla, od tehnologije do vrednosti], Imprensa da Universidade de Coimbra, 3. izdaja, 2015).

Zaradi značilnosti geografskega območja proizvodnje so „prve češnje v sezoni zgodnejše kot na drugih območjih in jih je mogoče zlahka prodati za od 30 do 50 EUR na kilogram, zlasti na izvoznih trgih, ki predstavljajo 10 % prodaje“ (Pedro Manuel Saraiva, op. cit.). „Ko se začne sezona češenj“, je občina Fundão eden „prvih krajev na svetu, kjer dozorijo češnje“, zato je cena za potrošnika tako visoka, „ko prve dozorijo in se začnejo izvažati“. Konec aprila 2014 so se češnje „Cereja do Fundão“ na tržnici v Helsinkih prodajale za 62 EUR na kilogram (Vida Rural, 26. maj 2015).

Češnje „Cereja do Fundão“ se lahko uživajo sveže ali kot sestavina v pecivih in pri kuhanju, kjer se uporablja v različnih jedeh in receptih. „Češnje ‚Cereja do Fundão‘ so eden od najbolj vsestranskih kulinaričnih proizvodov na Portugalskem in puščajo prosto pot vaši domišljiji“, saj se uporabljajo za izdelavo proizvodov, kot sta pita „Cereja do Fundão“ in obrtniški sladoled „Cereja do Fundão“ (Público, 14. junij 2013). Češnje „Cereja do Fundão“ hvalijo tudi različni kuharski mojstri, kakor je razvidno iz intervjuja z Michelinovimi zvezdicami nagrajenim kuharskim mojstrom Joséjem Avillezom (Jornal de Negócios, 20. februar 2018) in knjige Prato do Dia [Jed dneva], ki je izšla leta 2017 in vsebuje zbirko receptov, ki jih je kuharska mojstrica Filipa Gomes predstavila v svoji kuharski oddaji na kanalu 24Kitchen.

Na češnjah „Cereja do Fundão“ temeljijo številni gastronomski dogodki. Na regionalni ravni češnje „Cereja do Fundão“„na leto privabijo približno 135 000 turistov“ (Expresso, 19. februar 2018), zlasti na dogodke, kot sta „Festa da Cereja do Fundão“ [festival „Cereja do Fundão“, kjer je poleg češenj „Cereja do Fundão“ mogoče pokusiti tudi številne proizvode iz njih ter sodelovati v kulturnih in turističnih dogodkih, povezanih z njihovo proizvodnjo (pomoč pri nabiranju češenj, sprehodi po češnjevih sadovnjakih, posvojitev češnjevega drevesa itd.) in festival hrane „Fundão, Aqui Come-se Bem – Sabores da Cereja“ [Fundão, Tu se dobro je – okus češenj], ki poteka vsako leto od leta 2004. Organizirani so tudi nacionalni dogodki, kot je „Rota Gastronómica da Cereja do Fundão“ „[Gastronomska pot „Cereja do Fundão“], ki v Lizboni in Portu od leta 2013 poteka vsako leto ter vključuje kuharske mojstre, ki pripravljajo različne predloge za jedi, v katerih se kot sestavina uporabijo češnje „Cereja do Fundão“.

Sklic na objavo specifikacije proizvoda

(drugi pododstavek člena 6(1) te uredbe)

https://tradicional.dgadr.gov.pt/pt/cat/frutos-frescos/978-cereja-do-fundao-igp

(1) UL L 343, 14.12.2012, str. 1.